
PËR DISA NDRYSHIME NË VENDIMIN NR. 5, DATË 11.1.2023, TË KËSHILLIT TË MINISTRAVE, “PËR PËRCAKTIMIN E VLERËS SË TARIFAVE DHE PAGESAVE, MASËS SË PENALITETEVE, SI DHE TË MËNYRËS SË LLOGARITJES, MBLEDHJES DHE ADMINISTRIMIT TË TË ARDHURAVE TË ARKËTUARA NGA PROCESET KALIMTARE TË PRONËSISË”

Në mbështetje të nenit 100 të Kushtetutës dhe të pikës 3, të nenit 67, të ligjit nr. 20/2020, “Për përfundimin e proceseve kalimtare të pronësisë në Republikën e Shqipërisë”, me propozimin e Kryeministrit, Këshilli i Ministrave

VENDOSI:

1. Në kreun II, të vendimit nr. 5, datë 11.1.2023, të Këshillit të Ministrave, “Për përcaktimin e vlerës së tarifave dhe pagesave, masës së penaliteteve, si dhe të mënyrës së llogaritjes, mbledhjes dhe administrimit të të ardhurave të arkëtuara nga proceset kalimtare të pronësisë”, bëhen këto ndryshime:
a) Pika 2 ndryshohet, si më poshtë vijon:
“2. Tarifa e shërbimit shtesë për përfundimin, në mënyrë të përshpejtuar të procedurave administrative të legalizimit, është në vlerën 50 000 (pesëdhjetë mijë) lekë, pavarësisht funksionit dhe faktit nëse ndërtimi pa leje legalizohet apo jo. Pagesa kryhet nëpërmjet sistemit bankar në llogarinë e drejtorisë vendore të ASHK-së, brenda 10 (dhjetë) ditëve nga momenti i pajisjes së subjektit me faturën për arkëtim.”.
[bookmark: _GoBack]b) Pika 7 ndryshohet, si më poshtë vijon:
“7. Gjatë procedurës së legalizimit të ndërtimit pa leje, subjekti posedues i ndërtimit pa leje shlyen tarifën e shërbimit, e cila është në vlerën 3 000 (tre mijë) lekë. Pagesa kryhet nëpërmjet sistemit bankar në llogarinë e drejtorisë vendore të ASHK-së, pas pajisjes së subjektit me faturën për arkëtim.”.
2. Ngarkohet Agjencia Shtetërore e Kadastrës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

